Asia C-545/16

Kubota (UK) Ltd ja EP Barrus Ltd

vastaan

Commissioners for Her Majesty’s Revenue & Customs

(Ennakkoratkaisupyyntö – First-tier Tribunal (Tax Chamber))

Ennakkoratkaisupyyntö – Yhteinen tullitariffi – Tullinimikkeet – Tavarankuljetukseen tarkoitetut moottoriajoneuvot – Alanimikkeet 87041010 ja 87042191 – Asetus (EU) 2015/221 – Pätevyys

Tiivistelmä – Unionin tuomioistuimen tuomio (kuudes jaosto) 22.2.2018

Tulliliitto – Yhteinen tullitariffi – Tullinimikkeet – Uusi nelivetoinen hyötyajoneuvo, jonka nettopaino on noin 630 kg, vetokyky jarruttomana 750 kg ja mitat noin 300 × 160 cm – Ajoneuvo, jossa on kaksipaikkainen avoin matkustamo, johon on asennettu täydellinen suojarakenne kaatumisen varalta, sekä vahvasta teräskehikosta rakennettu lastitaso, jossa on tukeva kipattava laakalava ja käsikäyttöinen kippi, ja joka on varustettu maastokäyttöön tarkoitetuilla renkailla, kytkentälaitteella ja etukoukulla – Ajoneuvo, jonka enimmäisnopeus on 25 km/h ja jonka jarrutuskyky on hyvä – Luokiteltu asetuksessa 2015/221 yhteisen tullitariffin alanimikkeeseen 870421 91–Tullinimikkeiden sisältöä ei ole muutettu – Pätevyys

(Neuvoston asetuksen N:o 2658/87 liitteessä I olevat alanimikkeet 87042191 ja 87401010; komission asetus 2015/221)

Esitettyjä kysymyksiä tutkittaessa ei ole tullut esille tiettyjen tavaroiden luokittelusta yhdistettyyn nimikkeistöön 10.2.2015 annetun komission täytäntöönpanoasetuksen (EU) 2015/221 pätevyyteen vaikuttavia seikkoja.

Nyt käsiteltävässä tapauksessa on syytä tutkia, muuttiko komissio alanimikkeen 87042191 ja alanimikkeen 870410 sisältöä, kun se suoritti asetuksen 2015/221 liitteessä olevassa sarakkeessa 1 kuvatun ajoneuvon tariffiluokittelun alanimikkeeseen 87042191 eikä alanimikkeeseen 870410.

Kuten nyt käsiteltävässä asiassa asetuksen 2015/221 liitteessä olevan sarakkeen 1 alanimikettä 87042191 koskevasta tekstistä ilmenee, siinä tarkoitettu ajoneuvo on uusi nelivetoinen hyötyajoneuvo, jonka nettopaino on noin 630 kg, vetokyky jarruttomana 750 kg ja mitat noin 300 × 160 cm. Ajoneuvossa on kaksipaikkainen avoin matkustamo, johon on asennettu täydellinen suojarakenne kaatumisen varalta, sekä vahvasta teräskehikosta rakennettu lastitaso, jossa on tukeva kipattava laakalava ja käsikäyttöinen kippi. Se on varustettu maastokäyttöön tarkoitetuilla renkailla, kytkentälaitteella ja etukoukulla, sen enimmäisnopeus on 25 km/h, ja sen jarrutuskyky on hyvä. Ajoneuvo on suunniteltu maastokäyttöön, etenkin erittäin vaikeaan maastoon Ajoneuvo esitetään moniin toimintoihin käytettävänä, esimerkiksi työntämiseen, perävaunujen vetämiseen, eläinten siirtämiseen, kasvien, laatikoiden, veden ja laitteiden siirtämiseen, ammusten kuljettamiseen ja rehun kuljettamiseen eläimille.

On syytä muistuttaa, että alanimikkeeseen 870410 kuuluvat tavarat ovat jo sen sanamuodonkin mukaan muita kuin teillä käytettäviä dumppereita.

Yhdistetyn nimikkeistön alanimikkeen 870410 sanamuodosta seuraa, että se on yksityiskohtainen nimike sellaisille ajoneuvoille, jotka on tarkoitettu erityiseen käyttöön eli muualla kuin teillä suoritettaviin eri aineksien lastaus- ja lastinpurkutöihin (ks. vastaavasti tuomio 11.1.2007, B.A.S. Trucks, C-400/05, EU:C:2007:22, 36 kohta), ja että dumppereiden olennainen tunnusmerkki on se, että niillä on kipattava laakalava tai aukeava pohja, joka mahdollistaa kyseisten ainesten kuljettamisen (ks. vastaavasti tuomio 16.9.2004, DFDS, C-396/02, EU:C:2004:536, 32 kohta).

Yhdistetyn nimikkeistön selittävien huomautusten mukaan alanimikkeisiin 87041010 ja 87041090 kuuluvat lisäksi muun muassa ajoneuvot, jotka on erityisesti suunniteltu hiekan, soran, maan ja kivien – eli louhoksissa, kaivoksissa, rakennustyömailla, tietöissä, lentokentillä ja satamissa käytettävien irtonaisten ainesten – kuljettamiseen.

Näin ollen on syytä tutkia, onko asetuksessa 2015/221 tarkoitettu ajoneuvo erityisesti suunniteltu tällaiseen erityiseen käyttöön.

Asetuksen sanamuodosta ilmenee tässä suhteessa nimenomaisesti, että tällaisessa ajoneuvossa on avoin matkustamo ja kipattava laakalava, jonka vetoisuus on 0,4 m3 tai noin 400 kg. Asetuksessa 2015/221 tarkoitettu ajoneuvo esitetään heikon rakenteensa, rajoitetun lastinkantokykynsä ja avoimen matkustamonsa, jossa kuljettajaa ei ole suojattu lastina olevilta irtonaisilta aineksilta, vuoksi näin ollen käytettäväksi erilaisten tavaroiden – kuten kasvien tai eläinten, ainesten, laatikoiden tai ammusten – monenlaisissa kuljetustoiminnoissa.

Kyseistä ajoneuvoa ei sen teknisten tunnusmerkkien ja asiallisten ominaisuuksien vuoksi voida rinnastaa myöskään alanimikkeeseen 870410 kuuluviin ajoneuvoihin, koska se ei ole riittävän vankkatekoinen, jotta sitä voitaisiin käyttää rakennustyömailla, mikä on dumppereihin kiinteästi liittyvä tunnusmerkki (ks. vastaavasti tuomio 11.1.2007, B.A.S. Trucks, C-400/05, EU:C:2007:22, 35 kohta).

Näin ollen sillä seikalla, että tällaisessa ajoneuvossa on kipattava laakalava, jolla voidaan satunnaisesti kuljettaa pieniä määriä irtonaisia aineksia, ei voida riitauttaa sitä, että sen luokittelu alanimikkeeseen 87042191 on perusteltua.

(ks. 24, 27, 28, 31–37 ja 40 kohta sekä tuomiolauselma)